પાસિફિકના બીજા ટાપુઓમાં કડવો અનુભવ થયો હોવાથી, અમારી યાટ (Yatch) જેવી ટાપુના કિનારા આગળ લાંગરી કે અમે બંન્ને જણ, પાટલુનના ખીસામાં બે, કમરે પહેરેલા પટામાં બે, એવી રીતે છ બાર બાર ગોળીથી ભરેલી રીવોલ્વરોથી સજ્જ થઇ હાથમાં નાગી તલવાર સાથે જ, અમારા રસાલા સહિત ઉતર્યા. કેટલાંક ટાપુઓમાં અમારે માર સહન કરવા પડ્યા હતા. કોઇ સ્થળે અમને સ્વાદિષ્ટ નવાં પકવાનો સમજી અમારો નાસ્તો કરવા આવેલાં માણસોથી પાછા હઠીને અમારા યાટમાં ભરાઇ જવું પડ્યું હતું. એક ટાપુમાં તો અમે કેદ પણ થઇ ગયા હતા અને અમને શેકવાને માટે લાકડાની હોળી ખડકી જંગલીઓની તેની ફરતે નાચ કરી રહ્યા હતા. ત્યાં તો અમને જીવતા રાખીને જાણે આ શામુશા વિષે દુનિયાને માહિતી આપી શકાય માટે, કુદરત જ અમારી મદદે આવી. ગાજવીજ સાથે મુશળધાર વરસાદ તૂટી પડ્યો અને અમારા જેવા અશરફ માણસોને શેકી ખાવાની મકસદથી કુદરત તેમની પર ગુસ્સે થઇ હોય તેમ માની જંગલીઓ નાસી ગયા હતા.